**Έκθεση της Κοινοβουλευτικής Επιτροπής Περιβάλλοντος για το νομοσχέδιο**

**«Ο περί Συσκευασιών και Αποβλήτων Συσκευασιών (Τροποποιητικός) Νόμος του 2022»**

**Παρόντες:**

Χαράλαμπος Θεοπέμπτου, πρόεδρος Μαρίνα Νικολάου

Νίκος Κέττηρος Χρίστος Ορφανίδης

Πρόδρομος Αλαμπρίτης Χρύσανθος Σαββίδης

Σάβια Ορφανίδου Λίνος Παπαγιάννης

Ρίτα Θεοδώρου Σούπερμαν Μιχάλης Γιακουμή

Αντρέας Καυκαλιάς

Η Κοινοβουλευτική Επιτροπή Περιβάλλοντος μελέτησε το πιο πάνω νομοσχέδιο σε δύο συνεδρίες της, που πραγματοποιήθηκαν στις 25 Μαΐου 2022 και την 1η Ιουνίου 2022. Στην πρώτη συνεδρία κλήθηκαν και παρευρέθηκαν ενώπιον της επιτροπής εκπρόσωποι του Τμήματος Περιβάλλοντος του Υπουργείου Γεωργίας, Αγροτικής Ανάπτυξης και Περιβάλλοντος. H Νομική Υπηρεσία της Δημοκρατίας, παρ’ όλο που κλήθηκε, δεν εκπροσωπήθηκε στη συνεδρία της επιτροπής.

Σκοπός του νόμου που προτείνεται είναι η τροποποίηση του περί Συσκευασιών και Αποβλήτων Συσκευασιών Νόμου, ώστε να επιτευχθεί ορθότερη εναρμόνιση με την παράγραφο 2 του άρθρου 2 της πράξης της Ευρωπαϊκής Ένωσης με τίτλο «Οδηγία (ΕΕ) 2019/904 του Ευρωπαϊκού Κοινοβουλίου και του Συμβουλίου της 5ης Ιουνίου 2019 σχετικά με τη μείωση των επιπτώσεων ορισμένων πλαστικών προϊόντων στο περιβάλλον».

Ειδικότερα, με το υπό εξέταση νομοσχέδιο προστίθεται διάταξη στον περί Συσκευασιών και Αποβλήτων Συσκευασιών Νόμο, η οποία προβλέπει ότι σε περίπτωση σύγκρουσης των διατάξεων αυτού με τις διατάξεις του Μέρους VIA του περί Αποβλήτων Νόμου υπερισχύουν οι διατάξεις του περί Αποβλήτων Νόμου.

Σημειώνεται ότι, για σκοπούς εναρμόνισης της εθνικής νομοθεσίας με την υπό αναφορά Οδηγία (ΕΕ) 2019/904, ψηφίστηκε ήδη ο περί Αποβλήτων (Τροποποιητικός) Νόμος του 2022, που, μεταξύ άλλων ρυθμίσεων, προβλέπει ότι οι διατάξεις του Μέρους VIA αυτού υπερισχύουν έναντι των λοιπών διατάξεών του και έναντι των διατάξεων του περί Συσκευασιών και Αποβλήτων Συσκευασιών Νόμου. Ωστόσο, κρίθηκε αναγκαίο όπως, για σκοπούς ορθότερης εναρμόνισης της εθνικής νομοθεσίας με την εν λόγω Οδηγία και για σκοπούς ασφάλειας δικαίου, προωθηθεί το υπό συζήτηση νομοσχέδιο, ώστε να εισαχθεί η πιο πάνω ίδια πρόνοια και στις διατάξεις του περί Συσκευασιών και Αποβλήτων Συσκευασιών Νόμου.

Η Κοινοβουλευτική Επιτροπή Περιβάλλοντος, αφού έλαβε υπόψη όλα όσα τέθηκαν ενώπιόν της και αφού προέβη στις απαραίτητες νομοτεχνικές βελτιώσεις του κειμένου του νομοσχεδίου, επιφυλάχθηκε να τοποθετηθεί επί των προνοιών του νομοσχεδίου κατά τη συζήτησή του ενώπιον της ολομέλειας του σώματος.

21η Ιουνίου 2022

Αρ. Φακ.: 23.01.063.075-2022

ΑΦ,ΑΒ/ΣΓΘ, ΓΜ/ΧΧΡ